Deurbraak ná 2 moorde wat Vrystaat ruk’n Skermgreep van ’n kringtelevisieopname van die voorval waar ’n man op ’n parkeerterrein in Welkom geskiet is. Die polisie in die Vrystaat het vyf verdagtes in hegtenis geneem in verband met twee opspraakwekkende moorde in dié provinsie. Brig. Motantsi Sam Makhele, woordvoerder van die polisie, het gesê drie verdagtes is in hegtenis geneem in verband met die moord op die 54-jarige Shai Mikia Mohapi wat op 10 November in sy motor in ŉ parkeerterrein van ŉ winkelsentrum in Welkom koelbloedig doodgeskiet is. Dié moord is deur veiligheidskameras vasgevang. Mohapi, ŉ hoofveiligheidsbeampte by die Beatrix-operasie van die goudmynmaatskappy Sibanye-Stillwater, het in sy motor vir sy vrou gesit en wag terwyl sy in die sentrum besig was om inkopies te doen. Mohapi se motor is gesteel nadat hy vermoor is, maar is later daar naby teruggevind. Volgens Makhele is daar tydens die inhegtenisnemings op ŉ vuurwapen beslag gelê wat vermoedelik die moordwapen is. Makhele het gesê nog inhegtenisnemings word verwag en dat die drie verdagtes binnekort in die Welkom-landdroshof sal verskyn. Die polisie het intussen ook twee verdagtes in hegtenis geneem in verband met die moord op die pa van ŉ jong kind. Krishna Dad is Woensdagoggend in Odendaalsrus doodgeskiet nadat hy sy kind by die kleuterskool afgelaai het. Volgens Makhele is Dad, ŉ 39-jarige sakeman, in die kop geskiet. Die moordenaars het met sy rooi Mini Cooper gevlug. Dad is na ŉ hospitaal gehaas waar hy aan sy beserings beswyk het. Die verdagtes sal binnekort in die Odendaalsrus-landdroshof verskyn. Lt.genl. Moeketsi Sempe, provinsiale polisiekommissaris, het die onderskeie ondersoekspanne geloof vir hul vinnige optrede.